b'\n_START_ARTICLE_\nAbortiu\n_START_PARAGRAPH_\nUn abortiu \xc3\xa9s una subst\xc3\xa0ncia o pr\xc3\xa0ctica que provoca l\'avortament. Hist\xc3\xb2ricament se sap que l\'antiga col\xc3\xb2nia grega de Cirene va tenir una \xc3\xa8poca d\'esplendor i una part de la seva economia es basava en la producci\xc3\xb3 i exportaci\xc3\xb3 de silphium, un fort abortiu de la fam\xc3\xadlia del julivert. Aquesta \xc3\xa9s la primera not\xc3\xadcia coneguda de l\'\xc3\xbas de plantes per provocar l\'avortament. De fet, aquest comer\xc3\xa7 de silphium era tan arrelat a Cirene que la planta apareixia sobre l\'anvers i el revers de monedes encunyades all\xc3\xa0. Es desconeix quina esp\xc3\xa8cie vegetal era silphium, que era origin\xc3\xa0ria nom\xc3\xa9s en aquella part de L\xc3\xadbia, per\xc3\xb2 hom creu que es tractava d\'algun t\xc3\xa0xon del g\xc3\xa8nere Ferula possiblement avui extingit per la seva sobreexplotaci\xc3\xb3 per part dels grecs._NEWLINE_L\'Esgl\xc3\xa9sia Cat\xc3\xb2lica a l\'edat mitjana mentre imposava un control de la societat europea, va prohibir aquestes pr\xc3\xa0ctiques abortives i a les dones que repartien herbes abortives se les considerava com bruixes i es perseguien per enviar-les a la foguera.\n_START_SECTION_\nF\xc3\xa0rmacs abortius\n_START_PARAGRAPH_\nDes dels anys 80 es coneixen f\xc3\xa0rmacs molt efectius per a provocar l\'avortament. El m\xc3\xa9s conegut \xc3\xa9s la mifepristona (tamb\xc3\xa9 anomenada com "RU-486" o com "p\xc3\xadndola de l\'endem\xc3\xa0". Sovint s\'utilitza conjuntament amb el misoprostol un f\xc3\xa0rmac anti\xc3\xbalcer\xc3\xb3s comercialitzat sota el nom "Cytotec". La mifepristona s\'ha aprovat per a avortaments legals a molts pa\xc3\xafsos Occidentals des dels \xc3\xbaltims anys 90, mentre que no es prescriu per aquest \xc3\xbas el Misoprostol. Amb tot, en el mercat negre, el misoprostol \xc3\xa9s for\xc3\xa7a utilitzat, darrerament, per induir-se personalment l\'avortament sobretot entre la comunitat d\'immigrants de pa\xc3\xafsos llatinoamericans o de pa\xc3\xafsos de l\'est d\'Europa.'